
KUVENDI
SEKRETARI I PËRGJITHSHËM

Nr_____Prot      		                                                         Tiranë më, ___ .___.2022
	


Lënda: 	Informacion mbi pjesëmarrjen e Kryetares së KPJ, znj. Kodheli dhe Kryetarit të KSK, z. Naço në Konferencën Ndërparlamentare të Komisioneve për Politikën e Jashtme dhe të Sigurisë e Mbrojtjes në Pragë, në datat 4-5 shtator 2022 


Drejtuar:	Kryetares së Kuvendit, SH.S.Znj. Lindita NIKOLLA


Për dijeni:      Sekretar i Sekretariatit për Marrëdhëniet me Jashtë, Z. Taulant BALLA




E nderuar Kryetare, 

Në datat 4 -5  shtator 2022 një delegacion nga Kuvendi i Shqipërisë mori pjesë në  Konferencën Ndërparlamentare të Komisioneve për Politikën e Jashtme dhe të Sigurisë e Mbrojtjes që u zhvillua në Pragë të Çekisë. Delegacioni përbëhej nga Kryetarja e Komisionit për Politikën e Jashtme znj. Mimi Kodheli dhe Kryetari i Komisionit për Sigurinë Kombëtare z. Nasip Naço si dhe u shoqërua nga Ambasadori i Shqipërisë në Republikën Çeke z. Ilirian Kuka.
	Konferenca përqëndroi punimet në katër shtylla kryesore, prioritetet e Unionit pas miratimit të strategjisë së re, Ukraina një model i mbështetjes politike dhe rindërtimi i saj, zgjerimi i BE-së me vendet e Ballkanit Perëndimor, dizinformimi dhe kërcënimi hibrid. 
Në panelin e parë të konferencës ishte i ftuar z. Josep Borrell, Përfaqësues i Lartë i BE-së për Politikën e Jashtme dhe të Sigurisë si dhe Zëvendëspresidenti i Komisionit Europian i cili gjatë fjalës së tij u ndal tek prioritet e Unionit sidomos duke analizuar Kompasin Strategjik dokumentin themelor të BE-së miratuar vitin e kaluar. Ai nënvizoi nevojën që BE ka për tu fokusuar në një mbrojtje kolektive nën ombrellën e BE pas luftës në Ukrainë si dhe tha se ky dokument duhet të rishikohet pasi duhet të marë në konsideratë ngjarjet e vitit të fundit. Të të njëjtit mendim ishin edhe parlamentarët pjesëmarrës të vendeve të BE-së. Zoti Borrell tha se qeveritë duhet të rrisin buxhetin e mbrojtjes, pasi asnjë shtet sado i fuqishëm të jetë nuk mund të përballet me këtë situatë i vetëm. Duke bërë një paralelizëm me NATO-n dhe duke ju përgjigjur komenteve të disa parlamentarëve të cilët deklaruan se vendet e tyre e kanë mbi 2 për qind të buxheteve të tyre kombëtare, buxhetin e mbrojtjes ai tha se ishte i mendimit se kjo mbrojtje e përbashkët europiane nuk do të konkurronte atë të NATO-së, por do të shkonte paralelisht për ti shërbyer të njëjtit qëllim. 
Bashkimi Europian duhet të bëjë një hap të mëtejshëm për të implementuar në mënyrë të koordinuar kapacitetet ushtarake. Ai mori shembullin e Polonisë, vend ky që po bën investime tepër të mëdha në prodhimin e armatimit dhe për këtë arsye tha që këto investime duhet të bëhen në mënyrë të koordinuar. 
Zëvendëspresidenti i Komisionit Europian u ndal gjatë në vendimin që Ministrat e Jashtëm kanë marë në lidhje me vizat turistike për shtetasit rusë. Ai shpjegoi se në thelb një vendim i tillë nuk ndalon shtetet që të lëshojnë viza për shtetasit rusë për arsye turistike ashtu siç nuk ndalon çdo shtet që të kthejë nga kufijtë e tij shtetas rusë të cilët janë në disponim të një vize, por jo detyrimisht duhet të shkojnë si turistë në një vend të caktuar. Sipas tij kjo është një masë që synon të mbajë nën kontroll fluksin e turistëve në kufijtë e Europës.
Nga ana tjetër Kryetari i Komisionit të Politikës së Jashtme në BE, z. David McAllister deklaroi se pas 24 shkurtit 2022 kur Ukraina u sulmua ka filluar një tjetër epokë në shumë drejtime sidomos atë të politikës së jashtme dhe të mbrojtjes. “Sulmi i Federatës Ruse, i paprovokuar nga Ukraina na solli në vëmendje sesa të forta janë lidhjet tona, lidhjet mes vendeve europiane dhe demokracive kudo në botë. Dimensioni parlamentar u forcua edhe më tepër dhe shumë prej vendeve tona u adaptuan menjëherë me realitetin e ri. Bëmë gabim që besuam se Rusia do të ishte një partner dhe ky është një gabim që po e vuajmë sot dhe qytetarët tanë do ta ndiejnë për një kohë më të gjatë krizën”, tha McAllister. 
Sa i përket Ukrainës, panelisti kryesor ishte z. Oleksandr Merezhko, Kryetar i Komisionit për Politikën e Jashtme në Verkhovna Rada. Gjatë prezantimi të tij ai parashtroi disa kërkesa konkrete për shtetet:
· shpalljen e Rusisë si një shtet terrorist
· pranimin në mënyrë imediate të Ukrainës në NATO
·  dëninimin e bashkëpunëtorëve të Putin përfshirë këtu edhe ish-kancelarin gjerman Shreder
· mos njohja e Rusisë si një vend anëtar i OKB-së
· Dënimin e propagandës kineze 
Ai tha se Ukraina ka nevojë për Europën sa i përket programit të rindërtimit. “Fëmijët në Ukrainë kanë nevojë të kuptojnë se ka një të nesërme për ta, se ka një të ardhme dhe se nuk duhet të largohen nga vendi. Fatmirësisht ndenjat e atdhedashurisë janë ende në nivel të lartë në qytetet tona, por kjo nuk do të mund të vijojë për një periudhë të gjatë nëse qytetarët tanë nuk shohin dritë në fund të tunelit. Kemi nevojë të ndërtojmë më shumë shkolla e universitete, të krijojmë më shumë vende punë për të rinjtë tanë, të sjellim në vend kompani të mëdha si dhe të mbështesim kompanitë tona të vogla e të mesme. Kjo sipërmarrje për të rindërtuar Ukrainën është shpresë”, vijoi ai.
Duke u ndalur në kërkesën për armatim, ai tha se me para është e pamundur të luftohet e pikërisht kjo është arsyeja pse Ukraina kërkon armatim. 
Disa prej deputetëve hodhën idenë që në buxhetet kombëtare të saktësohet një zë i veçantë për të ndihmuar Ukrainën, propozim që u mirëprit nga z. Merezhko.
Në panelin dedikuar vendevev të Ballkanit Perëndimor, z. MAciej Popoëski, Drejtor i Përgjithshëm në Drejtorinë e Zgjerimit në Komisionin Europian nënvizoi se lipset një paketë mbështetje për këto vende sidomos në një periudhë të tillë të errët kur kërcënime të jashtme i kanosen rajonit. Ai veçoi Malin e Zi, Bosnjën dhe veriun e Kosovës si vendet ku ndikimi rus mund të ndihet më tepër edhe prej afërsisë me Serbinë. 
Gjatë ndërhyrjes së saj në panelin dedikuar Ballkanit Perëndimor dhe procesit të zgjerimit znj. Mimi Kodheli tha se uniteti i familjes europiane u vu në diskutim për vite me radhë por Shqipëria nuk e humbi drejtimin pavarësisht se u desh të priste vite me radhë për një dritë jeshile nga BE-ja. Gjatë mesazhit të saj ajo gjithashtu kërkoi të kthehet vëmendja nga Kosova duke kërkuar heqjen e regjimit të vizave për këtë vend në mënyrë të menjëhershme, si dhe shprehu keqardhjen e saj që u desh lufta në Ukrainë për të zgjuar burokracinë europiane e për të kthyer kokën nga rajoni i Ballkanit. 
Përfaqësuesi i Kosovës z. Haki Abazi, Kryetar i Komisionit për Politikën e Jashtme dhe Emigrantët tha se nevojitet në mënyrë urgjente të adresohet çështja e Ballkanit Perëndimor në favor të vendeve me orientim demokratik dhe pro BE-së për të mbyllur mundësitë që Rusia dhe dora e saj e zgjatur në Ballkan të përsërisin skenat e luftrave dhe konflikteve të viteve ’90. Ai tha se përfaqëson një vend ku qytetarët e saj nuk mund të lëvizin të lirë në Europë, por ndërkohë sheshet e kryqyteteve europianë janë plot me qytetarë rusë që lëvizin të lirë duke bërë turistin. 

Në dimensionin parlamentar të aktiviteteve të presidencës ky format është një nga më të rëndësishmit ku parlamentarët mund të diskutojnë si edhe të paraqesin interesat kombëtare në një audiencë më të gjerë. Panelistët ndajnë komentet e tyre si dhe përfaqësuesit e Brukselit zyrtar i përgjigjen interesit të deputetëve.
Kjo ishte hera e parë që delegacioni nga Kuvendi merrte pjesë në konferencë pasi Shqipëria ka marë statusin e vendit kandidat për në BE. 
Konferenca e rradhës do të mbahet në Suedi në vendin që do të pasojë Çekinë në presidencën e BE-së duke filluar nga 1 janari 2024.




          Genci GJONÇAJ	
     ______________________________
                                                                               SEKRETARI I PËRGJITHSHËM 

